Ազատության արձանի թանգարան

Ազատության արձանի թանգարան (անգլ.՝ Statue of Liberty Museum), թանգարան, որը գտնվում է Նյու Յորքի Ազատության կղզում։ Թանգարանը բացվել է 2019 թվականի մայիսի 16-ին և կենտրոնացած է Ազատության արձանի (նախկինում՝ Ազատությունը լուսավորում է աշխարհը) ստեղծման, նշանակության և պատմության վրա։ Դա Ֆրեդերիկ Օգյուստ Բարտոլդիի մեծ արձանն է, որը Ֆրանսիայի ժողովուրդը նվիրել է Ամերիկայի Միացյալ Նահանգների ժողովրդին 1886 թվականին։ Ցուցանմուշներ Թանգարանում է գտնվում Ազատության արձանի 1886-1984 թվականների բնօրինակ ջահը։ Թանգարանում ներկայացված են արձանի կառուցմանը և պատմությանը վերաբերող ցուցանմուշներ, ինչպես նաև հարթակ, որտեղից այցելուները կարող են վերևից դիտել արձանը։ Ցուցանմուշները ներառում են ավելի քան 500 լուսանկար և գծապատկերներ՝ վերցված ավելի քան 100 տարբեր աղբյուրներից։ Օրինակներ են արձանի կառուցման հազվագյուտ պատմական լուսանկարները Ֆրանսիայի Կոլմար քաղաքի Բարտոլդի թանգարանից և պատվանդանի վաղ նախագծերի էսքիզները Կոնգրեսի գրադարանից։ Ցուցահանդեսը նախագծել է Էդվին Շլոսբերգի նյույորքյան ESI Design ընկերությունը։ Ֆինանսավորում Թանգարանը մասնավոր ֆինանսավորում է ստացել Դիանա ֆոն Ֆյուրստենբերգից, Մայքլ Բլումբերգից, Ջեֆ Բեզոսից, Coca-Cola-ից, NBC Universal-ից, Լորենս Թիշի և Փրեսթոն Ռոբերտ Թիշի ընտանիքից, Մելոդի Հոբսոնից և Ջորջ Լուկասից։ Ֆոն Ֆյուրստենբերգը ղեկավարել է թանգարանի համար դրամահավաքը․ հիմնարկեքի օրվա՝ 2016 թվականի հոկտեմբերի 6-ի դրությամբ նախագիծը հավաքագրել է ավելի քան 40 միլիոն դոլար։ Շինարարություն Ազատության արձանի նոր թանգարանի շինարարությունը սկսվել է 2016 թվականի հոկտեմբերի սկզբին: 70 միլիոն դոլար արժողությամբ 2400 քառակուսի մետր մակերեսով թանգարանը օրական կարող է ընդունել կղզու բոլոր այցելուներին, մինչդեռ նախկին թանգարանը կարող էր ընդունել միայն 20 տոկոսին։ Թանգարանը նախագծել է FXCollaborative ընկերությունը, այն ինտեգրված է շրջակա զբոսայգու հետ։ Թանգարանի բացումից հետո էքսկուրսավարներին արգելվել է մուտք գործել կղզու որոշակի մասեր, այդ թվում՝ թանգարանի մի մասը։ Մեդիայում Թանգարանի կառուցումը և Դիանա ֆոն Ֆյուրստենբերգի դերը դրա ֆինանսավորման գործում ներկայացված են 2019 թվականի «Ազատություն։ Արտաքսվածների մայրը» (անգլ.՝ Liberty: Mother of Exiles) վավերագրական ֆիլմում։ Պատկերասրահ Ծանոթագրություններ